Wyn vloei soos rivier | Netwerk24
Wyn vloei soos rivier
'n Wyntenk van Darling Cellars in die Swartland het vandeesweek omgetuimel.
'n Toneel wat vir menige wynliefhebber 'n hartseer-saak sou wees, het Dinsdag by Darling Cellars afgespeel toe liters wyn uitgeloop het.
'n Wyntenk het vandeesweek by die bekende Swartland-wynkelder omgeval en liters rooiwyn het uit die gebou gestroom.
Die kelder het die voorval in 'n verklaring as "traumaties" beskryf.
Volgens Riaan de Waal, besturende direkteur van Darling Cellars, blyk dit een van die voetstukke van die tenk het ingegee en die hele houer laat omtuimel.
"Ons kan nog nie in hierdie stadium sê hoeveel liter wyn dit was nie. Ons pomp nog wyn van een tenk na die ander en stel nog ondersoek in," het hy Woensdag aan Weslander verduidelik.
Die tenk kan egter 50 000F hou.
"Hoewel die verlore wyn 'n finansiële verlies is, is ons bly niemand is in die voorval beseer nie. Dit kon soveel erger gewees het," lui die verklaring.
Sommige mense op sosiale media was egter vinnig met hul teorie oor presies wat gebeur het. Iemand wat foto's op Facebook gedeel het van die wyn wat soos 'n rivier oor die perseel vloei, het gesê dié kelder loop onder sabotasie deur.
Ander verbruikers se emosies het gewissel van skok tot hartseer.
Darling Cellars is 'n veel bekroonde wynkelder en het talle bekroonde wyne. Onder sy uitblinkers is sy SA merlot-kampioen (gehout) en rooi-versnit shiraz/pinotage (gehout), wat verlede jaar deur die SA Nasionale Wynskouvereniging (SANWSV) in samewerking met Agri-Expo gekroon is.
Kelders en wynmakers oor die land heen het 'n ongewone, moeilike jaar agter die rug met die verskeie alkohol-verbodde as deel van die nasionale Covid-19-inperkingsmaatreëls.
Landbouweekblad het in Februarie berig altesaam 200 200 werkgeleenthede in die drankwaardeketting was "in die weegskaal weens dié verbod en Suid-Afrika het bykans R52 miljard aan bruto binnelandse produk verloor".
De Waal sê die wyn wat uitgeloop het, was dié van die 2021-oesseisoen.
Die Darling Cellars-span het verseker die verlies aan wyn Dinsdag sal nie 'n invloed op sy huidige wynverskaffing hê nie.